אחרי שבנעוריה עסקה בכדורסל, אפי שר מקיבוץ להבות הבשן נשבתה לפני 4 שנים בקסם היוגה, בזכותה של מדריכת היוגה בר קורלנדר מ"סטודיו פאוור יוגה". ההתמדה והמחויבות של שר ראוים להערכה גדולה ומזכים אותה בתואר "ספורטאית השבוע".
העולם הרוחני והחיבור לנפש תפסו תאוצה בעשור האחרון במדינת ישראל. החשיפה הגדולה שיש לתורות שונות של מורים רוחניים מכל העולם חלחלה גם לכאן, ובשנים האחרונות ניתן למצוא יותר ויותר אנשים שיוגה, דמיון מודרך, טאי צ'י ועוד כל מיני טכניקות המשלבות חיבור של גוף ונפש הם חלק מאורח החיים שלהם. אפי שר, רווקה בת 32 מקיבוץ להבות הבשן, היא דוגמא מצוינת לכך. שר, ירושלמית במקור, מנהלת עמותת "גליל תיירות וטבע", שכבר עשור מתגוררת בגליל – לא מעט בשל הנופים והאווירה הרגועה שניתן למצוא כאן, העמיקה את החיבור של גוף ונפש לפני ארבע שנים כשהצטרפה לחוג היוגה של בר קורלנדר, במושב שאר יישוב. אז זה היה במועדון הקהילתי של המושב, בשנה האחרונה הפעילות מתבצעת ב"סטודיו פאוור יוגה", המפואר, שבסמוך לביתה של קורלנדר. שר הגיעה בגלל ההיבט הבריאותי שהטריד אותה ועם הזמן הפכה את היוגה לחלק אינטגרלי מחייה, כפי שהיא מעידה: "ליוגה הגעתי בגלל שסבלתי תקופה ממושכת מכאבי גב טורדניים. אחרי שנואשתי מטיפולי הפיזיותרפיה ועוד כל מיני טיפולים רפואיים משעממים ולא מועילים, הגעתי ליוגה. בתוך זמן קצר הכאבים נעלמו, ופשוט התאהבתי ביוגה. אני מגיעה לפעילות פעמיים בשבוע, ובשבילי זה חלק מהשגרה". לרבים הצופים על פעילות היוגה מן הצד נדמה שמדובר בפעילות סטטית, אלא שלאפי שר יש מה לחדש למי שזוהי ההתרשמות שלו: "יש הרבה סוגים של יוגה. אני באופן אישי מאוד חשוב לי לעשות פעילות תנועתית, לכן אני עושה "פאוור יוגה" – שזוהי יוגה דינאמית, שמפעילה את הגוף במרץ ועוזרת למשך שעה להתנתק מכל מה שמסביב ולהתחבר לאני שלך. לאורך השנים הצלחתי לרתום את אחותי וגם חברות לפעילות, חלקן עזבו את האזור אך המשיכו בפעילות גם במקומות אחרים. מי שמתנסה פשוט מתאהב".
יוגה, לא מה שחשבתם. אפי שר בפעולה.
בין אפי שר לבר קורלנדר נרקמו במשך השנים יחסי הערכה ורעות הדדיים, כפי שהן מעידות. בר קורלנדר: "אפי הגיע לפני ארבע שנים והיא ראויה להערכה גדולה על ההתמדה שלה. היוגה הוא לא ענף תחרותי, כך שאת ההצלחה ניתן למדוד בהצלחה. לאורך השנים היא התקדמה בשיפור האלמנטים של היוגה. אפי הפכה לחלק דומיננטי בנוף של הסטודיו, תמיד היא מגיעה באנרגיות טובות, הרבה אנשים נחשפו ליוגה דרכה. אני שמחה מאוד שזכיתי להכיר אותה". שר מצידה לא נותרה חייבת: "בר היא אישה מקסימה, אני נהנית לפגוש אותה תמיד. בר דוגלת בפעילות מגוונות – אני מאוד מתחברת לזה, היא מאוד חדשנית ומתקדמת עם הזמן, לומדת מהטובים ביותר, ובכל פעילות זה מורגש".
ארבע שנות פעילת משותפת. בר קורלנדר ואפי שר בחנוכת סטודיו "פאוור יוגה".
לגליל העליון אפי שר הגיעה לפני כעשור, במסגרת לימודי התואר למדעי הסביבה. שר הגיעה לגליל מירושלים, שם עסקה בכדורסל בנעוריה. שר מעידה על עצמה כמי שהתאהבה בחיים בגליל: "איזור מדהים, עם נופים יפים, אווירה מצוינת ועם אנשים טובים. התואר השני שעשיתי הוא בזיאולוגיה ואותו עשיתי באוניברסיטת ת"א, ולמרות זאת לא העתקתי את מגוריי למרכז הארץ ונשארתי בגליל. אני נהנית מאוד מעבודתי באגמון החולה, מהחיבור הקסום הזה לטבע. אני נהנית מכל רגע כאן ומבחינתי זה בית חם ואוהב".
כיף לה בגליל. אפי שר בעבודתה באגמון החולה.
פורחת בגליל. אפי שר מתמזגת לנוף גלילי משובח.